khistorydata/jeongjo-sjw-relations huggingface dataset:
정조 11년
曺允大以禁衛營言啓曰瑞蔥臺試射時本營帳幕軍鳥銃得中單子判付自本營考例施賞事命下矣貫一中邊一中一名邊二中六名各木布一疋貫一中三名邊一中八名各木一疋依例施賞之意敢啓傳曰知道此蓋別例試取瑞蔥臺應試只是度支所管軍兵前此以度支布木外勿令待令之意已有下敎觀於今日擧行兵曹軍色則尙能遵守而本營則不有定式聞已待令其爲違令之失無異於當待不待卿及軍色郞廳推考後勿如是可也
정조 11년
曺允大以御營廳言啓曰依啓下單子判付本廳帳幕軍柳大奉等二名鳥銃貫一中邊一中各木二疋金德彬等十四名邊二中各木一疋布一疋閔成哲等四名貫一中咸世福等十六名邊一中各木一疋考例分等施賞之意敢啓傳曰知道此皆別例試取瑞蔥臺應試只是度支所管軍兵前此以度支布木外勿令待令之意已有下敎觀於今日擧行兵曹軍色則尙能遵守而本營則不有定式聞已待令其爲違令之失無異於當待不待卿及軍色郞廳推考後勿如是可也
정조 11년
洪仁浩以吏曹言啓曰今此各陵攝行告由祭獻官例以一品宗班都尉塡差而老病公頉外實無分排之路一品重臣中推移塡差以入之意敢啓傳曰知道
정조 11년
曺允大以兵曹言啓曰今此幸行時巡將監軍單子每日入啓受點矣今番則動駕相値不得入啓受點以今二月初五日受點人員初六日至使之仍察之意敢啓傳曰知道
정조 11년
曺允大以兵曹言啓曰親臨瑞蔥臺試射時別拔入格駕後禁軍朴漢文上中木一疋趙世寬等五人上下布各一疋依啓下別單施賞之意敢啓傳曰知道
정조 11년
曺允大以兵曹言啓曰今此幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 11년
曺允大以兵曹言啓曰景福宮衛將張致誠身病猝病勢難供職呈狀乞遞輪番之任不可久曠改差何如傳曰允
정조 11년
曺允大以訓鍊都監言啓曰本局帳幕軍鳥銃邊三中一名木綿一疋布子二疋貫一中邊一中一名木綿二疋邊二中三名各木綿一疋布子一疋貫一中一名邊一中二十二名各木綿一疋依啓下單子考例施賞之意敢啓傳曰知道
정조 11년
行大司憲李𡊠大司諫金翊休執義李師濂司諫鄭益祚掌令李永穆持平任希遠獻納權恢正言金載翼修撰嚴思憲副修撰李尙度洪義浩啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷二十四字刀割答三司曰不允六字刀割
정조 11년
行大司憲李𡊠大司諫金翊休執義李師濂司諫鄭益祚掌令李永穆持平任希遠獻納權恢正言金載翼啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答兩司曰不允
정조 11년
判中樞府事徐命善箚曰伏以臣支離一病有進無退醫藥則如水投石筋力則如日下山自量倍覺其收拾不得而最是痢痔宿症轉成瘡穿房闥運用尙且艱擧鞍馬馳驅尤無可望此際陵園幸行成命已下今日洗馬之時陪從之列臣以太僕提擧皆當備員進參而似此病狀萬無强策趨造之勢若不及今變通臣心之病裏惶悶姑舍勿論其爲國體之損傷事面之苟艱當如何哉玆不得不冒控短章疾聲呼籲伏乞聖慈俯垂鑑諒亟遞太僕兼帶俾不至公私損欠千萬辛甚答曰省箚具悉卿懇愼節極用悶慮擬於今日洗馬之時穩接此又緯繣益切悵悵卿須安心勿辭善攝如或少間須於還宮翌日造朝仍傳曰此批答遣史官傳諭于徐判府事
정조 11년
同敦寧魚錫定疏曰伏以慈敎誕宣安宗社於幾危聖敎克伸擧縟儀於颺徽八域均忭千秋有辭邦國之慶孰大於此伏念臣性本狷滯迷不知變頃於去就之際自陷慢命之科而聖度天大鈇鉞不加譴補未幾恩宥遽降敦府新命宿衛兼銜除旨荐下追訟舊愆信切惶蹙須代登途歸伏私次而臣所帶本職與領敦寧府事臣洪樂性有友壻應避之嫌承膺無路玆陳短章伏乞照例遞改以安私分焉臣於關西待罪之日略效沐浴之義而聯名一疏不免草草敢將未盡之懷附陳辭疏之末伏惟聖明試垂察焉臣伏讀諺敎至自初怪底四字不覺心骨戰掉聲淚俱發矣自五月喪禍疑怪之情中外同然則人心固已至靈及夫十行慈敎疑怪之跡端緖旣露則天道亦自孔昭然而亂領雖戮而王章多屈於諸賊巨魁未得而鞫獄徑撤於數旬凡於鞫情逆招必多可論可覈之端而汔未聞有極口痛劈者苟彼凶逆輩氣焰尙有以慴人而有此囁嚅則吁亦可怕矣臣愚死罪不審殿下體昊天遍覆之德從大舜惟輕之訓必欲使反測之心自安禍亂之萌潛消姑爲此包容彌縫之擧耶臣竊爲之憂慨也夫履霜堅氷之象涓涓江河之戒皆言其漸也殿下容護國榮七字刀割曲貸尙喆而幾售凶復之謀此豈非今日懲毖處耶噫嘻痛矣鋤草必鋤其根恐其復萌也惟彼徑請斷乳妄投毒劑卽疑怪之根柢也九月誕聖之慶顯示不悅倡說渠輩不書慶字卽根柢之根柢也顧今這箇枝葉皆從一根上生出來則攀其枝葉何難覈得其根柢也諺敎未頒之前則凶逆之徒尙或有疑怯危懼之意而諺敎旣頒終不窮覈痛治則竊恐尤無忌憚益肆醞釀未知何樣危禍之機潛藏於何地闖發於何日以殿下聖明之姿特達之智何不三思及此乎日前急變又驚天聽逆運卽伏王法此莫非節上生節枝上生枝之致伏願殿下奉行玆旨窮治根窟快雪神人之憤永鞏億萬之基邦國幸甚臣民幸甚臣杜門斂跡自是素性朝著間事初無所與聞自外還次又此屬耳章疏之出亦未及獲見而惟是同得之天有所不泯君讎未復莫抑一天共戴之痛國賊未討實有朝夕岌嶪之危愚衷所激略有陳暴而情出憂憤言不知裁臣無任屛營祈懇之至答曰省疏具悉所辭依施
정조 11년
獻納權恢疏曰伏以邦運不幸亂逆層生至於今番匡賊紹述逆復之凶言而極矣神人痛惋曷有其極臣於向日詣臺傳啓未及承批而大臣三司求對入侍也欲伸同情之請敢隨諸臣之後文陛纔登天威遽震所下辭敎實是臣子所不忍承聞者大僚以下臆塞呑聲擧有卽地滅死之願而仍命速退蒼黃逬出上下隔塞情志未通氣像愁阻無復可言嗚呼平日群下之所仰望於聖上者實不在於唐虞三代之下則唐虞三代之際曷嘗有此等景色乎聖心之惻怛非不仰揣而不瑕有欠於大聖人不動聲色之義耶臣進旣不能碎首退又不能刎頸而秪有一端忠愛之忱爲聖明惜此擧也諸臣旣皆退出闕外而臣與傳啓憲臣爲承批旨留待臺廳掩泣相對旣傳之啓纔稟還給之敎遽下竝令卽地退去此又自有臺閣以來所未聞之事而亦莫非如臣疲劣忝居臺地平日言議不能見孚之致也纔因亞諫疏論雖蒙追賜例批而臺體壞損由於臣身追思至今惶汗浹背臺端一步鐵限在前去就一節初何可論召牌之下自犯荐違之罪而至於小官之一日三牌殆若創覩怵於分義雖不免冒沒一出而處義壞當無面可顯縮伏竢愆冞增悚恧今因將臣發緘又承兩司牌招之敎而顧臣情踪與他自別更犯逋慢之罪方切兢惶之忱不意聖度天大不以爲罪又下只推之命臣於是悄怳感激罔知攸措以此情勢萬無抗顔復出之路伏乞聖慈俯垂諒察亟命削臣之職治臣之罪以礪臺風以安私分不勝幸甚臣於乞免之章不宜贅及他說而目下之事有不容泯默者玆敢附陳伏願垂察焉日前諫臣之疏論李謙彬實出於公共之憤而聖批之下乃以率口妄發爲敎臣不勝訝惑之至頃當五月罔極之時渠敢以脩短係天無所歸咎等語肆然登奏於章疏者是豈無心率口之言而可歸於一時妄發之科耶請削之論聲罪之疏迭發於伊時輿論咈鬱久猶未已而嶠南雄府又何爲而遽歸於此人也李謙彬之揚揚冒赴其放恣無忌之狀固不足道而檢擬銓官亦不可無警臣謂吏曹參議李集斗亟施譴罷之典斷不可已也臣無任云云答曰省疏具悉李集斗事又如是抉摘安知不出於挾私此等之習卽予深惡而痛斥者近日如爾等在臺閣者非集斗輩何以效一日之責乎似此風習所欲先矯爾等知之詩不云乎豈其食魚必河之魴安東雖非此人豈無可爲者伊時疏語之有心無心姑舍是論斥之說至發於重臣筵奏則自渠手汲汲照擬何大不緊跡近務勝事若酬勞此亦挾私之一端雖可駭也譴罷則過矣爾疏亦難例批勿辭
정조 11년
義禁府啓目李文德更招云云判付內辭意出問目反覆究問則箇箇發明終不直招平問之下難以取服刑推得情何如判付啓待前正言柳畊問啓如無別般指的之事直以決放之意草記否則更問取招期於究竟
정조 11년
義禁府啓目天安郡守洪彦燮原情云云傳旨內辭緣惶恐遲晩所供如此上裁何如判付啓凡爲今日在廷之臣子無論大官小官冤憤慟恨之心豈後於此囚觀此爰辭大體一如投紱時報辭促還後狀語而朝廷自有國體與事面豈可任渠所爲便卽曲遂乎不惟是也蔭官處義尤不當若是㟮屼古或有除官不仕者或有沒齒自劃者而處義之際未敢彰露說去期必無痕圖解此蓋國體事面所在不得不然故耳先輩尊朝廷之心實爲後生新進之所可取法兺不喩萬有一許副此囚之願將使人人自劃而後已寧有是理此囚乙良放送本事之外賑邑民事一日曠官萬萬可悶待城門開下送如或逡巡如渠幺麽蔭倅焉逭方命之罪此意竝以嚴飭分付
정조 11년
義禁府啓目守門將鄭吉猷原情云云傳旨內辭緣泛稱遲晩刑推得情何如判付啓旣已汰去本律良中以公罪照律放送
정조 11년
義禁府啓目司藝劉度興原情云云傳旨內辭緣泛稱遲晩刑推得情何如判付啓今日內以草記照律勘放
정조 11년
左承旨權狀啓也臣敬奉聖諭馳往傳諭于楊州邑內議政府右議政趙璥所住處則以爲臣之罪可勝誅哉以臣之故近臣相續於官道恩綸屢辱於荒村其爲罪固已大矣而今下批旨至於四百有餘言之多則其仰煩酬應於萬幾之中者此又臣莫大之罪臣方伏地隕越恭俟誅殛之不暇又安敢費辭仰對更添重宸乙覽之勞乎至於動駕時驛馬之不能成樣備待臣於此雖被萬戮猶有餘罪惟願遄伏鈇鉞之誅云矣臣旣承偕來之命姑爲仍留之意馳啓爲白臥乎事
정조 11년
吏曹參判金憙狀啓也臣於本月初二日夜深後祗承聖敎傳諭于楊州邑內議政府右議政趙璥所住處則以爲臣於昨日先陳辭疏繼呈書啓俱未及登徹而卽伏承別諭下者十行絲綸諄複勤摯責之以卿何臆料諭之以卿須簉朝陳請自可出場有若事未及出場而臣妄自臆料者然臣於此有可以仰對者矣臣之頃日所陳請者誠淺辭拙未蒙允許故臣遂以臣自處之義仰告於前席而至有不敢着帽供仕之語則臣言之俯從與不從固已出場於伊日臣豈敢臆料而然哉至如卿獨如是之敎又若臣欠誠於僚相者然此則恐有所不然者臣之伊日所奏不止於懲討而至以臣自處之義妄有所陳達則目下處義與僚相大相不同臣豈欲自異於僚相而然哉特以臣之前日所奏由於痛迫妄決處義於片言之間便同走坂之勢致今有難變改此是臣自歸於粗率之科而已豈有一毫欠敬於僚相之嫌乎若夫迎送路左之敎固是臣子之常禮而聖敎又及於此臣固感激奉行之不暇而念臣罪負至重尙在訟愆俟勘之中顧安敢自同平人近身輦路之傍乎此則誠有所不敢焉者而臣之粗伸義分之道惟在於前進數十里之地承聞回鑾之報以爲自效之道而已恩綸之下未由趨承此又臣莫大之罪惶恐隕越惟願早賜嚴譴云矣臣旣承偕來之命故姑爲仍留之意敢啓爲白臥乎事傳敎見上
정조 11년
丁未二月初三日卯時上御暎花堂瑞蔥臺試射入侍時行都承旨沈豐之左承旨權右承旨李祖承左副承旨洪仁浩右副承旨趙衍德同副承旨曺允大記事官金孝建假注書李德鉉記事官李相璜金祖淳閣臣徐鼎修李崑秀尹行任以次進伏訖豐之曰新除授摠戎使金持默自鄕上來云卽爲牌招傳授密符及敎諭書何如上曰依爲之出擧條兵曹判書金履素曰幸行回鑾後隨駕軍兵犒饋近年連以乾物擧行矣今番則何以爲之乎敢稟上曰依近例以乾犒饋可也出擧條試射訖上命書傳敎曰親臨瑞蔥臺時別隊馬兵良人咸仁大柳葉箭四中五分駕前別抄閑良金慶完右番武藝別監徐震輝柳葉箭四中右番武藝別監李有豐柳葉箭三中四分比校一中右番武藝別監韓相五柳葉箭三中五分別隊兵馬良人朴泰茂交龍旗步下奉持閑良蔡雲昌柳葉箭三中四分別隊馬兵兼司僕金泰福良人崔成龍騎芻三中竝直赴殿試右番武藝別監宋大運柳葉箭三中四分壯勇衛閑良史廷煥右番武藝別監車弘濟柳葉箭三中武藝別監朴理漢鳥銃三中五分竝直赴會試駕前別抄出身高龍得柳葉箭四中閑良金慶完片箭二中竝加資駕前別抄崇祿李載弘出身韓大鳳柳葉箭貫一中邊一中竝邊將除授仍還內諸臣以次退出
정조 11년
丁未二月初三日酉時上御重熙堂坐直承旨入侍時同副承旨曺允大假注書李德鉉記事官李相璜金祖淳以次進伏訖以寶劍望筒上命書傳敎曰摠管中差祭及未肅拜陣上進去人竝許遞前望單子入之待下批牌招察任命退承史以次退出
정조 11년
行都承旨沈豐之坐左承旨李祖承坐右承旨洪仁浩坐左副承旨趙衍德坐直右副承旨洪義榮坐直同副承旨曺允大未肅拜注書金孝建仕一員未差假注書李德鉉仕直事變假注書張錫胤仕
정조 11년
以香室元陵親祭受押單子傳于趙衍德曰親押
정조 11년
趙衍德啓曰初五日元陵親祭齋戒初六日初七日國忌齋戒正日初八日釋奠祭齋戒初九日社稷節祭齋戒視事頉稟傳曰知道
정조 11년
趙衍德啓曰合辭方張之時諫院無詣臺之員事甚未安除在外外呈告人員竝卽牌招何如傳曰允
정조 11년
傳于沈豐之曰大臣戶惠堂食後來待
정조 11년
洪義榮啓曰領議政金致仁戶曹判書李在簡宣惠廳堂上徐有隣金履素依下敎來待矣傳曰入侍
정조 11년
傳于洪義榮曰尙衣提調來待
정조 11년
洪仁浩啓曰尙衣提調徐有隣鄭昌順依下敎來待矣傳曰入侍
정조 11년
傳于趙衍德曰右承旨入侍
정조 11년
以知義禁李聖圭牌不進推考傳旨傳于洪義榮曰許遞前望單子入之
정조 11년
知義禁前望單子入之尹㧍落點
정조 11년
刑曹參判參議前望單子入之參判朴祐源參議金履禧落點
정조 11년
玉堂前望單子入之應敎趙濟魯校理趙雲紀副校理洪義浩李彦祜修撰朴基正副修撰尹序東落點
정조 11년
吏曹口傳政事以趙鼎玉爲天安郡守
정조 11년
傳于趙衍德曰提調持湯劑入侍
정조 11년
傳于趙衍德曰館錄還宮後當爲之未肅拜及在外玉堂許遞前望單子入之
정조 11년
沈豐之以弘文館言啓曰本館上番無他推移之員不得已以下番姑陞入直之意敢啓傳曰知道
정조 11년
傳于趙衍德曰政官牌招開政
정조 11년
沈豐之以弘文館言啓曰本館上番姑陞入直事甚未安今日政新除授玉堂待下批仍卽牌招入直何如傳曰允
정조 11년
以景慕宮提調望筒傳于沈豐之曰前提調仍任
정조 11년
趙衍德以吏批言啓曰玉堂東壁今當差出而前望中無故之人只有二人以二望擬入之意敢啓傳曰知道
정조 11년
趙衍德以吏批言啓曰判書尹蓍東參議李集斗竝牌招不進小臣獨政未安何以爲之敢稟傳曰仍爲之
정조 11년
有政吏批判書尹蓍東牌不進參判金憙進參議李集斗牌不進承旨趙衍德進以韓光植爲持平朴廣源爲副應敎李百亨爲校理成種仁爲副校理李翼晉爲修撰趙瓊爲戶曹參判黃昇源爲大司成尹塾爲分內局提調鄭根爲軍器僉正韓謩爲掌樂主簿淸川君單金鍾正東恩君單申大觀會寧府使趙心泰今加嘉善加資事承傳兼鏡城府使李漢豐肅川府使李潤慶以上仍任事承傳
정조 11년
有政兵批判書金履素病參判申益彬病參議朴天衡病參知柳誼入直進承旨洪義榮進副司直單李度默洪檢金履禧權洪明浩睦萬中鄭彦郁
정조 11년
洪仁浩啓曰臣與左承旨李在學伴直矣纔已出去同副承旨曺允大卽爲牌招入直何如傳曰允
정조 11년
傳于洪仁浩曰左承旨聞有實𧏮許遞前望單子入之待下批牌招察任
정조 11년
以宣惠廳供上單子傳于李在學曰以今經費諸嬪通行之規亦難遵用月送條二百六十兩以百五十兩量減新宮如此則宜無異同慶壽宮亦爲以此數量減
정조 11년
兵曹口傳政事以曺潤根爲內禁將
정조 11년
沈豐之啓曰新除授副摠管具㢞時無職名令該曹口傳付軍職何如傳曰允
정조 11년
兵曹口傳政副司直單具㢞
정조 11년
以司諫鄭益祚獻納權恢正言金載翼牌不進罷職傳旨傳于趙衍德曰只推
정조 11년
傳于曺允大曰坐直承旨與京畿監司入侍
정조 11년
曺允大以摠戎廳言啓曰本廳中軍今當差出而擬望之人乏少外任竝擬何如傳曰允
정조 11년
兵曹以元厚鎭爲摠戎中軍
정조 11년
曺允大啓曰明日抄啓文臣課講時何承旨進去乎敢稟傳曰左副承旨進去
정조 11년
趙衍德啓曰親臨瑞蔥臺試射時別隊馬兵咸仁大等直赴傳旨纔已啓下矣直赴板請出之意敢啓傳曰知道
정조 11년
洪仁浩啓曰所對猶不別白本事關係何如而以塗聽之說如是𠼩說去使人置之人鬼關頭不但大關朝家刑政而已此後所謂臺言之爽實摚雜者皆將歸之國言委之囂說人心何以悅服世道何以底定乎卽欲嚴處以尊臺閣而所對中旣曰有目擊臺臣果親自耳聞於所目擊之人乎目擊伊誰耳聞於何此一款不可不究竟而欲待囚供入來賜批矣卽見李文德供辭無論叱與逐初無是事云爾則臺臣之言不可但以沒實言如非關係至重則豈或扶武弁抑臺臣乎此事葛藤至此之後若無指一剖決繼此紛挐何以抖摟啓語之相左委折前正言柳畊處更爲問啓可也事命下矣問于前正言柳畊則以爲臣於兩度問啓非不欲極言悉陳而特以不待臣持論便同塗人耳目故姑此泯默矣蓋玆事本末昨夏墓所卜吉之際文德汲汲求見判府事臣李福源有多般沮頉之言則大臣嚴加斥退更不得發口伊後一武將遽擬於中軍之望則其時兵判屢次往復期於改望而招致本營校屬洞言其決不可遽擬之意仍曰向來大僚旣已嚴責同堂之間議論豈有異同爲言都監堂上卽錦城尉臣朴明源而文德以爲此是九世相傳之地曾於年前以墓所事有所云云而洪奉朝賀以此不爲卜用至今不勝感戢云云此非謀頉而何此非沮戲而何至於暗囑一款看審之行纔返時俊之奏遽發時俊初非看審之人而其言若是丁寧又以聞所聞爲說則文德之圖囑不待昏夜求謁之說而明若觀火矣臣之耳聞果聞於無人不傳之時而臣雖疲劣曾忝諫職何敢指陳言根以壞臺風乎武將重臣及都尉皆在焉敢誣也此外更無所達之事云矣敢啓傳曰待結末當下敎矣
정조 11년
洪義榮以義禁府言啓曰天安郡守洪彦燮卽其地方定配事承傳啓下矣洪彦燮卽其地方天安郡定配而以承傳內辭意具罪目依例發遣府羅將押送配所之意敢啓傳曰知道
정조 11년
趙衍德以義禁府言啓曰鄭吉猷杖一百以公罪收贖放送劉度興杖一百收贖告身盡行追奪放送照律草記批旨內如有功議各減一等事命下矣鄭吉猷祖道涵揚武原從功臣云功減一等杖九十以公罪收贖劉度興十六代祖敞開國功臣云功減一等杖九十收贖奪告身四等之意敢啓傳曰知道
정조 11년
趙衍德以義禁府言啓曰忠淸道放未放回啓判付內李福良等放送黃海道放未放回啓判付內松禾崔宗漢長淵李彦邦瑞興李邦一放送全羅道放未放回啓判付內長城李秉鼎放送咸鏡道放未放回啓判付內德源李奎緯放送咸興尹悌東特爲減等平安道放未放回啓判付內龍川徐敬默放送熙川白師誾減等事命下矣李福良朴健陽柳鎭琡金道恒崔宗漢李彦邦李邦一李奎緯李秉鼎徐敬默等放送尹悌東白師誾等徒三年事分付各該道臣之意敢啓傳曰知道
정조 11년
洪仁浩以戶曹言啓曰親臨瑞蔥臺試射時馬才及鳥銃入格人等賞格木布依判下數分給後別單書入之意敢啓傳曰知道
정조 11년
洪義榮以訓鍊都監言啓曰依下敎隨駕武藝別監一百二十人每人三時饌價三錢九分式磨鍊分給之意敢啓傳曰知道
정조 11년
洪義榮以訓鍊都監言啓曰今二月初六日元陵幸行時銅龍門西營入直禁衛軍及東營集春營入直御營軍依前例以訓局餘軍前期一日替代事自兵曹節目啓下矣銅龍門軍一百名把摠鄭宅興哨官李東亨西營軍四十名哨官洪格東營軍五十名哨官姜守性集春營軍五十名哨官吳道容率領與禁御兩營軍兵前期一日待標信替代入直而還宮後還爲替直之意敢啓傳曰知道
정조 11년
洪義榮以禁衛營言啓曰今二月初六日元陵幸行時本營騎士二番步軍五哨隨駕事命下矣外營各處入直將官軍兵等依例除標信出用銅龍門西營兩處入直將官軍兵等依定式待標信出用而依兵曹節目以訓鍊都監餘軍前期一日替把還宮後還入直之意敢啓傳曰知道
정조 11년
洪義榮以御營廳言啓曰今此元陵幸行時東營集春營入直軍兵以訓局餘軍前期一日替代事自兵曹節目啓下矣今月初五日東營集春營入直將官軍兵依定式待標信出用而與訓鍊都監餘軍替代還宮後還爲入直之意敢啓傳曰知道
정조 11년
洪義榮以御營廳言啓曰依下敎駕前別抄金頤暎馬上月刀上中木一疋李載弘李雲漢上下各布一疋權應弼李雲澤李明洽馬起龍雙劍上下各布一疋施賞之意敢啓傳曰知道
정조 11년
前行戶曹判書趙璥疏曰伏以臣孤負罔極之恩荐犯難赦之罪泣血陳懇辭竭意罄而天聽愈邈兪音尙靳悶蹙之極罔知攸措玆敢冒死申籲於天地父母之前惟聖明哀憐而矜察焉噫臣之一味縮伏不敢爲進身之計者一則爲名器之不可玷汚也一則爲微執之不可變改也是豈可進而不進也哉夫三事之職責任至重近世之居此職者豈敢曰盡如古之大臣而然皆一代之雋望耳況今國勢之孤危如此朝象之泮渙如此風俗之乖漓如此雖有鎭物之量捄時之才猶懼其不堪其任況如臣之萬不近似者乎其爲名器之玷汚誠非細故此臣所以愕然而驚怵然而畏寧伏逋慢之誅而決不欲冒進者也雖然此猶是緩聲耳若其所謂微執者則彝倫之所係也義理之所關也鈇鉞之威而不可以奪也軒駟之榮而不可以撓也爲人臣子而昧却此義則將不免爲禽爲獸而無以自解於天下後世可不懼哉嗚呼昨年夏秋之變尙忍言哉環東土億萬生靈抱此窮天之至痛而迄未能碎首剚腹以洩其腐心痛骨之冤與讎賊共戴一天其可謂國有人乎端緖可覈而不覈情節可究而不究至於逆醫乳媼之置而不問而至冤無可洩之日凶賊無可討之期往古來今寧有是哉臣之向來筵奏殆若痛哭於立談之頃決退於霎時之間而藉使臣日日登對縷縷陳請要不過伊日所奏之言則又安有未盡之餘蘊而更進於告退之後乎且昨下別諭以臣之引義過當有若欠敬僚相者然誠不勝惶恐踧踖之至雖於書啓之末略有所論列而忙未之悉陳故不得不畢其說焉夫人臣之處義不可以一箇論也或有以務積誠意感回天心爲己任者焉或有以欲全微諒膠守一節爲自靖者焉惟此二者各有所執竝行不悖此亦一道理也彼亦一道理也觀於先輩之所行而亦可知矣或出或處或去或不去跡雖不同而同歸於義事若非一而一出於誠顧何嘗不敬而然哉況今僚相嚴於懲討入而力爭於前席出則胥命於金吾苦心血誠一直不解者于今幾箇月矣眞所謂人無間然者臣固感歎之不暇而若臣者性本狂激不能安住言亦妄率不能裁擇走坂之勢已成守株之見難改輾轉迫隘陷入於辜恩逋命之科前後疏啓率是臣自訟自責之辭夫豈有一毫欠敬於僚相之嫌乎恩諭連下而承膺無路伏乞聖明諒臣所言之非出飾讓察臣所守之宜蒙體念特命亟削臣職仍治臣積逋之罪以爲人臣不忠之戒焉臣無任屛營祈懇之至答曰省疏具悉卿懇予於卿誠信未孚一至於此乎予則滿紙覶縷傾困倒廩卿則一直辭巽若水投石奚特致慨于卿莫非予自反處也多少商量惟在輦路面諭而卿又以進身數十里地爲言迎送常禮亦欲闕却俄筵亦有所云云於領相者想或關聽回鑾之路坐待路次見卿然後始可言旋此意預令卿知之予豈食言與其如是相持豈若出宮前肅命仍又陪扈之爲穩當卿須諒之諒之仍傳曰此批答偕來承旨傳諭期於偕入
정조 11년
黃海道海州幼學朴致昱趙鵍徵李勉儒李仁麒崔泰東吳希覺李豐林尹善繼崔永壽沈誠之李憲祖姜赫興尹致祥吳泰長金載遇崔永暹李伷安晦復崔道謙呂光溥進士吳希集幼學尹鎭衡吳彦謙崔一協崔道源李慶鉉崔一樂進士金養魯幼學安百禧崔永彬鄭得仁崔一民朴慶偃李鼎煥崔一熀進士安幼學李範緝金允行朴慶天尹達人金甲鳳奉樂尹學基李範祖金載延安體淵李之吳師汶金載遠李泌金行道尹倬李範周金善行金精璲吳師澹趙宜堡朴慶吉李彦命金精瑞李正普李鉉壽金宗默吳希實朴慶贄姜大觀金百朋金行仁李林儒李元林尹鎭泰李誠敎朴慶默李景儒尹彦基朴致洛姜錫齊李偉金益來吳希點朴慶燮李謙儒金礪勳進士姜善謙幼學柳永五李範愚金載寬生員李一燧幼學奉樂洙李學儒李範羲金泠李致誠尹泰基朴慶東金觀默朴慶大李學祖洪彦祚李克誠鄭植金鑰朴慶㝡李學熙李誠天尹鎭恒朴慶澤兪彦琛朴慶賚李陽儒李文林吳普明吳希立洪漢祚金世默李豐休李範梁奉樂容李俊金顯謨鄭膺祚金純精進士柳漢晉幼學李範庸金宗翰吳普益李元運朴處倫朴慶元李誠復金履默吳希默鄭宗煥金顯道李正吾趙錫祚李沂林安錫復吳普達尹命基朴處紞閔正修趙錫祿姜瑗姜善長李儒李範洙白師行尹鎭邦朴慶通金行默李奉樂李䨎李若林趙宜吉金行儉金一咸吳普澤安東晸李會林洪桂進士金鴻幼學李昌祖姜聖杰吳命翰金顯坤趙錫鵬朴致星朴處熙李泗林金達源朴致愻姜錫胤尹朴慶億李範集朴處綱朴致祜金鍮朴慶殷李憲栗朴致亨鄭紹隱金鵬汝洪處九姜世木李挺林吳普揆安東昇朴致翌申景命姜必燁朴致愿朴慶陽李慶得李徽祖李正垕金達行李範尙具姜泰一李茂林金元昌金載聲趙㯳李魯參李薰李德裕李萬林崔鼎鎭金行淵金用漢朴慶恒李極李國林安東暎李點李基人安學敏朴致德韓光源朴能喆李化李容朴慶星金顯朝李命俊姜胤相金基祚李憲臣具德行朴慶植鄭炯震韓德裕吳普憲趙錫裕愼思述金天根鄭纘隱李羲佐安錫範李誠百吳永朝趙爀金度默趙宜益安若天李致大朴惠吉李學洙李孝林朴慶泰李仡李學良金養義等疏曰伏以皇天佑我宗祊巨逆之凶圖自著天討已加王大妃殿徽號初成八域生靈孰不快王章之方伸賀縟儀之新成哉第伏念君讎國賊不共一天亂臣賊子人得以誅則臣等雖僻在下鄕亦我聖世陶甄中一物也其在春秋之義秉彝之心寧或緩沐浴之討而共一天之戴哉嗚呼一自文孝世子誕降之初凡在京外民庶擧絶漆室之歎方切延頸之望以爲我三宗血脈萬年宗祊永有所托矣夫何前年五月之變遽出於意慮之外而尙有所期望者存耳稍慰朝野之痛擧切顒祝之忱又何九月之變繼出於未分娩之前嗚呼冤矣天乎人乎倉卒變出朝野之訝惑雖深宮闈事祕凶徒之醞釀難明頃伏見王大妃殿諺敎之頒下繼伏見百僚之庭請三司之交章則始覺五月九月之變非天也人也亂賊之媒孽到此難掩臣民之冤忿到此益深以殿下好生之德雖或有安反側化龍蛇之意而反側終不可安也龍蛇終不可化也惟此諸賊不但爲文孝世子之讎也當爲宗社之賊不但爲一國之讎也抑當爲天下萬古之賊則殿下何不設鞫嚴訊以破窩窟而報宗社罔赦之讎哉惟彼廷楫旣任製藥之責先絶乳道孰使之爲哉且在侍湯之列交進熱劑孰使之爲哉其間操縱禍福渠不敢推於天而諉於人矣一鞫之下窩窟將露而側聽至今尙無究覈之道臺臣三司之請終靳允許臣等未知此何故也至若時偉包藏禍心自擬戚聯指揮妖宇暗圖戎權而獨不慶宗社之慶亦不悲擧國之悲抑何心腸三尺至嚴而但使安置而止承款之宇鎭尙令假息於天壤之間則是豈曰國有法乎以國人之疑參之臺臣之章則宇鎭猶是一前矛廷楫亦一指使耳疑有根委之盤錯窩窟之鴟張而我殿下都置之於不問之科王章不伸國讎未報使擧國含生徒切腐心之痛此臣等所以中夜繞壁繼之以流涕痛哭者也噫嘻痛矣惟我國家何負於諸賊而諸賊之負國一至此哉此而不討則凶徒之疑懼轉深將不知何樣禍機伏於何處豈非國家無窮之憂哉天綱從此而墮矣人彝從此而泯矣臣等雖海陬腐儒均蒙列聖朝作人之化區區微忱國耳公耳寧無爲太子一死之願而與國賊俱生乎玆將人得誅之義騈首天門疾聲齊籲伏願殿下念宗社罔赦之讎俯臣民腐心之痛赫然明斷亟從朝野之請嚴訊逆楫以破凶徒之窩而安置之凶偉承款之妖宇竝正邦刑一以報宗社之讎一以雪臣民之憤焉臣等愚迷無識言不知裁惶恐死罪答曰省疏具悉爾等在草野似未諳事實以予至情苟有所知容或當問而不問爾等退去益務學業仍傳曰嘗聞嶺南卽鄒魯之鄕尙餘朴實之風觀於日前疏語果不爽所聞今此海儒疏辭亦與昨日海儒疏及一二方外疏大有間焉如是可謂公憤予謂諸生惑之此意令政院招致兩道疏頭儒生曉諭下送
정조 11년
行大司憲李𡊠大司諫金翊休執義李師濂司諫鄭益祚掌令李永穆持平任希遠獻納權恢正言金載翼修撰嚴思憲副修撰李尙度洪義浩啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷二十五字刀割答三司曰不允六字刀割
정조 11년
行大司憲李𡊠大司諫金翊休執義李師濂司諫鄭益祚掌令李永穆持平任希遠獻納權恢正言金載翼啓曰請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答兩司曰不允
정조 11년
義禁府啓目粘忠淸道放未放竝依啓聞施行何如判付啓依回啓施行爲旀島配中李福良段放送爲旀道臣推考事依施爲良如敎
정조 11년
義禁府啓目粘咸鏡道放未放依啓聞施行何如判付啓依回啓施行爲旀德源李奎緯段所坐旣無大關緊在謫亦已多年放送爲旀咸興尹悌東段特因世變之多錯似此干科人雖視以小小事薄薄過而宇鎭當初獨非阿蒙以今頹綱決不可闊略到配僅亦數朔而値今霈澤特爲減等爲良如敎
정조 11년
義禁府啓目粘平安道放未放竝啓聞施行何如判付啓依回啓施行爲旀龍川徐敬默段不過嚴法禁之意放送爲旀熙川白師誾段以渠地處罹此罪科焉逭視他加倍之律乎但其射場一事每認以樹立然亦不可全釋減等爲良如敎
정조 11년
義禁府啓目粘全羅道放未放竝依啓聞施行何如判付啓依回啓施行爲旀長城李秉鼎段當初擧措極爲怪駭而本道放未放中無論島配陸竄此人外關係獄情然則一道全闕殊非頒敎之意放送爲良如敎
정조 11년
義禁府啓目黃海道攷未放竝啓聞施行何如判付啓徒配中松禾崔宗漢長淵李彦邦等依回啓放送爲旀瑞興李邦一段人事固不足責特以職名之自別雖施流竄之擧而眞所謂怒蠅拔劍且當霈澤特爲放送爲良如敎
정조 11년
丁未二月初四日辰時上御重熙堂右承旨入侍時右承旨李祖承假注書李德鉉記事官尹行任金祖淳閣臣鄭東俊以次進伏訖上命書傳敎曰淆俗足智窺覬成習卽難醫之痼瘼予每見此等處不覺面潮肚熱今番洪彦燮事國體之虧損姑無論此非一天安郡守所敢煩徹朝廷者藉令渠有迂怪之見必欲沒齒自靖凡所辭避之方固不患無其道不惟是也近日此事漸成波浪使慘惻不忍提之事反爲藉弄排擯之階亦可謂辱朝廷大矣況渠之擧措決非幺麽蔭官所敢爲者投紱於本道呈訴於該曹已萬萬屑越及見爰辭尤覺駭眼昨今促敎之下迷不知動輒以限罪不赴官爲辭殆若喉司入稟者然又焉有如許紀綱該郡守洪彦燮卽其地方定配上曰偕來承旨許遞前望單子入之待下批牌招察任出榻敎上曰惠慶宮進服加減歸脾湯十貼製入出榻敎命書傳敎曰賑邑守令一刻曠官可悶道內守令中尤甚邑外勿拘朔數以內外職中有聲績人拔例擇差命退承史以次退出
정조 11년
丁未二月初四日午時上御誠正閣大臣戶惠堂入侍時行都承旨沈豐之假注書李德鉉記事官李相璜金祖淳領議政金致仁宣惠廳堂上徐有隣金履素戶曹判書李在簡以次進伏訖致仁進前曰朝晝異候聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰近來事漸無可奈何而至於儒疏事而極矣欲以儒生行臺閣之事寧有如許道理如許國體昨日儒疏措語甚怪異矣致仁曰雖因冤憤之弸中而一疏再疏事涉屑越亟允其請一番究覈以答群情似好矣上曰若有一分疑似之端則五字刀割不爲究覈乎雖欲究覈誠無摸捉矣致仁曰雖以沒摸捉爲敎而次次盤問豈無可究之端緖有隣曰今番元陵幸行時水剌間及藥房所用柴炭元分辦中有抹下之命而京貢進排反有弊端依例令附近邑進排何如上曰依爲之出擧條在簡曰各宮房新設時田土價銀二千兩有輸送之例而庚子年嘉禮時因特敎減半輸送矣今番則何以爲之乎上曰今番則以三分一爲之可也在簡曰各宮房新設時宮庄未備前限五年本曹太一百石惠廳米一百石有輸送之例而庚子年嘉禮時亦因特敎減半輸送矣今番則何以爲之乎上曰今番則各三千石輸送可也出擧條命退諸臣以次退出
정조 11년
丁未二月初四日未時上御重熙堂提調持湯劑入侍時藥房提調徐有隣右承旨李祖承記事官金孝建尹行任金祖淳以次進伏訖有隣奉進湯劑上進御祖承曰郊外動駕時畿營有旗鼓迎接之例矣今番亦依例擧行乎上曰今番則勿爲待令事分付命退諸臣以次出
정조 11년
丁未二月初四日酉時上御重熙堂坐直承旨入侍時右副承旨趙衍德假注書李德鉉記事官尹行任金祖淳以次進伏訖上命書傳敎曰觀此祭報府社壇春享大祭諸執事多不擇差初六日卽肄儀而以春享差祭人塡差於陵祭享該曹事極爲駭然當該堂上從重推考下吏令攸司各別科治又命書傳敎曰天安郡守之代令該曹口傳各別擇差此是賑邑守令待下批當日辭朝仍令卽日下直又命書傳敎曰詞訟劇地委屬可悶未肅拜刑曹參判許遞與參議未差之代前望單子入之待下批待開門牌招察任又命書傳敎曰禁軍將中懸頉人改差令該曹口傳差出命退承史以次退出
정조 11년
行都承旨沈豐之齋宿左承旨李亨元齋宿右承旨李祖承齋宿左副承旨洪仁浩齋直右副承旨趙衍德奉命在外同副承旨曺允大齋直注書金孝建齋宿一員未差假注書李德鉉齋直事變假注書張錫胤仕
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而元陵親祭齋戒相値不得爲之之意敢啓傳曰知道
정조 11년
曺允大啓曰備邊司郞廳來言今日賓廳日次而以元陵親祭齋戒不得來會之意敢啓傳曰知道
정조 11년
傳于曺允大曰吏房承旨入侍
정조 11년
備忘記黃海兵使鄭觀采下直長弓一張長箭一部片箭一部筒兒一箇賜給
정조 11년
沈豐之啓曰右副承旨洪義榮以其親病陳疏徑出原疏以齋日纔已退却矣今日齋宿時承旨不可不備員何以爲之敢稟傳曰許遞前望單子入之待下批牌招齋宿
정조 11년
承旨前望單子入之李亨元落點
정조 11년
傳于曺允大曰政官牌招開政
정조 11년
有政吏批判書尹蓍東進參判金憙式暇參議未差承旨洪仁浩進以李時秀爲吏曹參議鄭良翰爲司藝沈鏔爲軍器判官許混爲典籍崔挺祥爲繕工主簿鄭涑爲延豊縣監兪彦錥爲監察景慕宮提調鄭昌聖仍任事承傳洪昌源爲贊儀
정조 11년
再政贊儀改望以兪華爲贊儀
정조 11년
有政兵批判書金履素進參判申益彬病參議朴天衡病參知柳誼入直進承旨曺允大進以李在簡爲都摠管柳義飬爲副摠管鄭景淳爲副摠管金基正爲曹司衛將李重聃爲景福將吳鼎漢爲訓鍊主簿兪國柱爲武兼尹承烈南玄老李時秀李東遇李東顯李昌漢呂善亨姜游趙英鎭申大升洪秉聖李泰永兪恒柱鄭存中姜南柱老林蓍喆徐有成洪檍爲副司直具允鈺爲知事北兵使李漢益仍任事承傳
정조 11년
曺允大啓曰新除授修撰朴基正方在罷散中何以爲之敢稟傳曰敍用
정조 11년
傳于曺允大曰出宮門路以協陽門爲之
정조 11년
以摠府寶劍望筒及侍衛望筒傳于洪仁浩曰藥院兼帶及未肅拜人許遞以在京無故人今日政差出待下批牌招寶劍及侍衛望筒更爲修正以入
정조 11년
傳于洪仁浩曰在外及未肅拜摠管許遞前望單子入之待下批牌招
정조 11년
摠管前望單子入之都摠管鄭好仁副摠管李度默落點
정조 11년
曺允大啓曰申時聚軍後百官戎服自是規例而副摠管李度默禁府都事李東榮漢城庶尹朴一源以帽帶入來闕中事甚未安推考何如傳曰允
정조 11년
曺允大啓曰銅龍門西營入直軍隨駕東營集春營入直軍留陣時替代標信請出之意敢啓傳曰知道
정조 11년
曺允大以兵曹言啓曰今此陵幸時右邊捕盜大將徐有大兼察左邊之任而以禁衛大將領軍隨駕矣回鑾間留都御營大將李敬懋姑令權察何如傳曰允
정조 11년
曺允大啓曰因兵曹草記今此陵幸時右邊捕盜大將徐有大兼察左邊之任而以禁衛大將領軍隨駕矣回鑾間留都御營大將李敬懋姑令權察事允下矣留都御營大將李敬懋卽爲牌招以爲聽傳敎之地何如傳曰允
정조 11년
曺允大以留都大臣李福源言啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道
정조 11년
曺允大以守禦廳言啓曰今此元陵幸行時各營諸色標下餘軍量宜作隊將官領率留待入直本營事自兵曹節目啓下矣本廳中軍吳載熙別破陣四十名標下軍四十名量宜作隊領率將官今月初五日申時量依例留營入直之意敢啓傳曰知道
정조 11년
曺允大以禁衛營言啓曰今二月初六日元陵幸行時本營騎士二番步軍五哨隨駕矣本營則千摠柳大源騎士將李普漢哨官成位方金宗鉉敎鍊官權德恒騎士二十五人工匠牙兵三十五名露梁牙兵十名兼別破陣二名率領入直南別營則哨官閔別騎衛二人露梁牙兵十名率領守直火藥庫則哨官林洽別破陣八名兼別破陣五名率領守直之意敢啓傳曰知道
정조 11년
洪仁浩以刑曹言啓曰祭享色書吏各別嚴囚過寒食後科治事命下矣依傳敎當該祭享色書吏安性得各別嚴囚之意敢啓傳曰知道
정조 11년
以前承旨權狀啓右議政趙璥前進樓院事傳于曺允大曰昨批中云云如不以爲慰藉之假說則明日還宮時當於路次經宿乎予不多言卿須諒之事更遣承旨傳諭
정조 11년
大提學金鍾秀疏曰伏以臣之遙帶文衡重任已及三朔寤寐不寧而所仰恃者挨到竣事之日卽臣去職之限爾念臣之初拜文衡也抵死質誓十上辭本及至跨兩歲過六朔然後冒沒肅命蓋以國朝寶鑑跋文事急而事過之後旋獲解免在其時則只是乞養之後耳猶尙如此況今乞骸之後雖閑司漫職初不敢爲一日從宦計則副急一肅亦豈不自知其行止昌被廉防毁傷而特緣前席受命所重有在事期迫頭逃遁不得故也今則親進箋文玉冊文璿譜跋文纔已次第進御矣更不容一日虛縻以添罪戾玆敢悉暴前後事實仰首嗚呼伏願天地父母曲垂憐察亟許遞改臣三館之任仍命將臣本職一竝鐫免使公私兩幸焉且臣有不得不附引者有文衡則兩館提學銓官不得擅通文苑故事也臣於前月獲接政眼始知有提學新通臣旣不以文衡自居則人亦不以文衡處臣固也無足怪而所可惜者四百年文苑故事之打壞自臣而始也噫臣已退之人也選格存壞非臣所敢與論而臣旣不幸虛銜尙在身邊則臣不敢以臣匪其人而遂廢其職之舊也伏乞治臣不職之罪以存文苑故事焉抑臣於頃日帳前以禍本未祛憂危轉甚累煩謦咳而及夫大臣進前也又以辭令之失略效匡救之義矣仄聞伊日大臣諸臣之求對也聖敎有萬萬非爲人臣子所敢承聆者蒼黃逬退殆同迫逐其事遂至姑寢噫噫此何擧也臣自春宮侍講之初每伏覩聖學高明必以究極義理務歸至當爲進德修業之要臣竊不勝欽仰感歎所貴乎義理至當者雖或當處變之際要不失斟酌之宜而已豈意今日過擧之至此極也哉嗚呼以殿下人倫之至聖慮之出於靡極不用者臣豈不仰認而今乃不問義理可否不計衆論是非直以臣子所不忍聞之敎作爲箝人口以求勝之資則其流之弊將何所不至而我聖上究極義理務歸至當之本意尙安在哉至若臺疏批旨中朕舌莫捫之敎外示悔悟之意而終無改繹之實則於此臣尤不勝慨歎也伏願殿下淵然遠覽翻然改圖深念宗社之憂亟從國人之言然後繼自今凡於辭令之發必愼必戒俾無頻復之慮焉答曰省疏具悉文衡重任寧或乍授旋解乎附引文任擅通事如卿言銓官誠有不審似因生疎之致卿於何有尾陳事意在匡救可見愛君之誠伊日筵敎豈得已也卿其勿辭竢間赴召仍傳于曺允大曰情理如可强明日郊次迎送事下諭
정조 11년
刑曹啓目粘忠淸道放未放回啓云云本曹所關定配罪人放秩未放秩乙良竝依啓聞施行爲白乎旀稟秩罪人瑞山金鍊宗鎭岑嚴聖德前啓中置之放稟而未承覆啓處分是如不爲後錄者揆以事例殊涉疎忽該道臣推考海美高春大等八名入於本道初赦放秩中結城金日三等十一名姑爲仍配事纔已仰請矣不可以前啓之防塞一向仍置竝放送之意分付道臣何如判付啓奏御文字事體何等嚴重徒流放仍關係又甚不輕而本道啓本中初赦放稟之類擅拔於再赦啓本者極爲駭然雖與前海伯之竝與未放而不錄再赦文書差有間焉後弊所在不可推考而止越俸一等卿曹回啓之不察反有甚於本道初赦稟秩中防啓之十九名再赦回啓只言十一名已失照管外此違錯不一其端卿則從重推考爲旀大抵徒配遇赦卽放近或有干連於重獄者徒配中始有放仍區別之謬規而終非制法之本意後勿如是復舊爲之之意日前已有下敎於前判堂鄭昌聖登筵時矣卿或未及承聞是隱喩前啓徒配韓山金必復等四十八人毋論放稟未放竝放送爲旀前啓未放中不限年秩黃澗東方召史旣非殺獄元犯恩津金宗浩亦非罔赦之罪再啓中永春林召史舒川浣禮亦與東方召史罪無異同當初發配不過出於懲治之意竝放送爲旀未放及減等竝依回啓施行爲良如敎又啓目粘黃海道放未放回啓云云本曹所管定配罪人放秩中兔山盧濟雲等前赦回啓中已以依啓聞施行仰請稟秩中信川高仁壽亦已請放則今無可論是白乎旀金達中等段或所坐不輕或情理可惡故前啓俱以仍配陳請矣再經赦典合有疎釋竝依啓聞放送爲白遣稟秩中長連奴仁得等竝放送爲白遣豐川李致彬等罪名俱係深重竝只仍配爲白遣鳳山趙重晉段宜有減等之典是白遣未放秩乙良竝依啓聞施行爲白乎矣其中長淵徐致恭段姑令減等之意竝以分付道臣何如判付啓徒配中長連金達中等三十九人勿論回啓之放仍舊例申復之後自在當放之科竝放送爲旀谷山鄭遂麒新溪鄭遂龜等與趙相羽事件各異亦知本情之無他竝放送爲旀長淵徐致恭減等事與未放之類依回啓施行爲良如敎又啓目粘咸鏡道放未放回啓云云本曹所管定配罪放秩中高原李命寬等前赦啓本中以依啓聞施行回啓今無可論是白遣吉州全一采等稟秩中定平申𣽤等前赦仰請仍配矣再經赦典恐不無參恕之典全一采朴聖中竝放送申𣽤等竝姑減等爲白乎旀未放秩乙良依啓聞施行爲白乎矣其中明川金春起等竝令減等洪原金宗麗段亦爲減等之意分付道臣何如判付啓本道啓本中放秩徒配罪人吉州全一采等四人竝放稟秩流三千里罪人定平申𣽤等三人依道臣區別一竝放送爲旀明川金春起等七人減等事依卿曹回啓施行爲旀未放秩端川金成才安邊尹再莘北靑朴文彬等放送事分付爲良如敎又啓目粘全羅道放未放回啓云云本曹所管定配罪人放秩乙良竝依啓聞施行爲白乎矣前赦啓本中放秩稟秩七名前已登聞而未及承批是如竝不擧論者揆以事理極涉疎忽該道臣推考爲白遣樂安許洙等依前仍配爲白遣未放秩中和順趙明彬段臣曹不敢擅便上裁敎是白乎旀金堤李斗煥等竝只減等之意分付道臣何如判付啓初赦徒配中茂朱朴順才等十九人毋論放秩未放秩依湖西判付竝放送如是定式之後原啓抹下金時得等三人自當以勿限年移錄依此分付爲旀充軍中龍安安宅祚處分旣因特敎亦爲放送爲旀定配未放秩中寶城婢今色谷城韓辰彬當初刑配俱不過重人命之意泰仁尹永福靈巖金汝俊長興閔大孫亦出於嚴法禁之義竝放送爲旀和順趙明彬御藥何等審重則他道之置崔潤泰於減等已甚駭然明彬之因此旁照置之請放秩卿曹事極爲未安不料卿之如是回啓與潤泰置之勿限年秩更勿擧論爲旀金堤李斗煥金溝車好信等如非特敎必是風聞則輕請減等果何所據亦竝勿論卿則爲先從重推考興陽崔碩休等減等及未放之類依回啓施行爲旀道臣請推事意謂此道臣審愼於奏御文字而如是做錯必因官怠之致越俸二等爲良如敎又啓目粘平安道放未放回啓云云本曹所管定配罪人放秩中定州安仁國前赦回啓中已以依啓聞施行仰請則無可更論是白遣价川韓驗碩等段入他道仍秩稟秩中中和申鎭弼段前赦俱以仍配仰請矣再經赦典合有疎釋之道竝只放送龜城金大興段前已請放今無可論是白遣未放秩乙良依啓聞施行爲白乎矣其中蔘契貢人嘉山崔潤泰姑置減等恐合事宜是白乎矣御藥體重臣曹不敢擅便上裁敎是白乎旀龍川皇甫稷等段姑令減等昌城全商鉉段減等鐵山鄭歲宗等段亦爲減等之意分付道臣何如判付啓徒配中价川李松老等六人旣有申復之式勿論放仍竝放送之意分付爲旀熙川文仁樞渭源車得福等二人移錄於勿限年秩价川韓驗碩中和申鎭弼其在爲民除害之意不可以再經赦典有所活狹竝仍龜城金大興所坐不過微眚特敎定配無難請放寧有如許事體道臣之置稟秩亦甚不察竝從重推考大興乙良亦爲勿論爲旀嘉山崔潤泰段渠以京貢之人莫重御藥奸狀綻露生出獄門亦云幸矣豈可與一時領納之審藥比論乎捏引不襯之事輕請減等大是意外重御藥尊國法之意果安在哉卿與道臣竝越俸五等爲旀未放秩中泰川鄭宗殷楚山楊德福雲山奴順伊俱不過懲礪之意竝放送未放秩依回啓施行爲良如敎又啓目粘京畿放未放回啓云云仍秩乙良竝依啓聞施行爲白乎矣稟秩中朔寧朴順光未至配所罪人婢士今朴東佑等段竝姑置之意分付道臣何如判付啓楊州文尙濂所坐旣無關係放送朔寧朴順光自刺足懲其罪減等爲良如敎
정조 11년
前承旨權狀啓也議政府右議政趙璥以爲當此幸行之時以賤臣去就致勤聖念諄諄誨責至及於迎送之節而臣積罪未勘方在悚蹙俟譴之中故不敢自同平人祗迎於輦路之傍而亦不敢偃處遠地今方進伏近郊以爲粗伸義分之計云而當日午時量自楊州邑內所住處前進三十里留住于樓院店舍是白乎所臣旣承偕來之命隨往仍留之意馳啓爲白臥乎事傳敎見上
정조 11년
丁未二月初五日卯時上御誠正閣課講入侍時行都承旨沈豐之假注書李德鉉記注官承膺祚記事官李宗烈以次進伏訖引儀引課講試官檢校直提學李秉模原任直閣金憙及抄啓文臣入庭行四拜禮訖秉模等以次陞殿進伏上命書傳敎曰舊選猶不敢然況以新選最初應講日如是晩赴渠輩全沒嚴畏之心者萬萬痛駭今日課講時晩到抄啓文臣等勿論新舊選竝令該府卽爲拿囚下敎前勿爲捧供又命書榻敎曰黃海兵使當日辭朝上命進講抄啓文臣宋祥濂等以次進講訖命退諸臣以次退出
정조 11년
丁未二月初五日巳時上御重熙堂吏房承旨入侍時左副承旨趙衍德記事官金孝建李崑秀金祖淳以次進伏訖上命書各道放未放判付訖命書傳敎曰赦典文書磨勘前後何限而今番放未放啓本之該道修狀本曹覆啓無不荒亂雜糅以此半日酬應咸鏡一道外在在皆襲一套似此簿書間事如是做錯道伯曹堂事極爲駭然略已分等處分而此後不可不復舊釐正令該曹知悉回啓體形先自照察仍以後勿如是之意嚴飭兩湖兩西嶺南修啓日前猶已催促而今日始知之原春道啓本尙不入來不可但以稽忽言當該前道臣從重推考仍令新伯不多日內修啓命退諸臣以次出
정조 11년
行都承旨沈豐之坐左承旨李亨元坐右承旨李祖承坐左副承旨洪仁浩坐右副承旨趙衍德坐直同副承旨曺允大坐直注書金孝建仕一員未差假注書李德鉉仕直事變假注書張錫胤仕
정조 11년
詣元陵入齋室後奎章閣政院玉堂藥房口傳問安答曰知道
정조 11년
傳于曺允大曰侍衛軍兵毛具
정조 11년
趙衍德啓曰臣敬奉聖諭馳往傳諭于議政府右議政趙璥所住處則以爲臣之來詣近郊雖出於粗伸義分之意而惶恐惶恐如負大何卽又承宣侵夜遠臨奉傳批旨至有臣子不敢聞之敎臣於此求死不得今方進伏路傍恭俟嚴譴而近侍之暫時留滯極涉悚悶惟願先收偕來之命云矣敢啓答曰知道旣遣戶參偕來承旨先爲入來爾其更爲馳進祗迎與否知來
정조 11년
洪義榮啓曰議政府錄事來言右議政趙璥以爲臣之前後罪犯合被誅殛之典而今此臣兄之奉命往來在臣身尤爲莫大之罪臣苟有一分可進之勢則昨日必已入城肅命於動駕之前豈敢仰煩責敎之屢下而今則尤有所萬萬震懍萬萬痛迫者噫使父兄傳諭勉出子弟則其爲子弟者之心將何如哉臣方泣血叩胸求死不得而在聖朝敦尙孝悌之德亦恐所損非細賤臣無一報效而以臣之故仰累聖化一至於此安敢一息偃處於衣冠之列乎今方伏地免冠席藁頓首恭俟鈇鉞之誅云矣敢啓傳曰知道方在路次待卿入來須卽爲入侍前啓雖以前銜承召爲言此係無例之擧不可自卿創開竝須知悉事更遣承旨傳諭
정조 11년
戶曹參判趙瓊啓曰臣敬奉聖諭馳往樓院則議政府右議政趙璥已爲進詣于晝停所近處云故臣仍又馳往傳諭于所住處則以爲臣辜恩慢命罪積如山卽又有臣兄之達宵馳來奉傳聖諭而臣之罪死猶難贖矣噫臣之來伏此地固已萬萬惶恐又安敢夤緣事會冒沒出仕重自陷於無忌憚之科乎今此肅命之敎死不敢奉承至於入侍則以臣區區戀慕之誠何敢固辭乎若以前銜許令入對則謹當卽地趨承云矣敢啓傳曰今方還進路次待卿肅命引見後回駕以前銜入侍云云卿言萬萬不當此意卿更爲傳諭期於偕入
정조 11년
曺允大啓曰卽者議政府錄事來言右議政趙璥以爲積罪未勘不敢偃處郊外還尋鄕路云係是大臣去就而帳殿親授命召無措辭從門隙來納何以爲之敢稟傳曰卿何若是困予昨因徹宵不得接目今日還宮之後又以偕來及敦諭等事役役無暇隙忽於夜漏已闌之後命召無端來納又以寸紙書送還尋鄕路之意於院中云此何擧也非胥命而納符自有中書未之聞焉親授之物使錄事傳納亦未知爲當卿之還尋鄕路所執何在設或自劃於見任如筵奏之云云豈必尋鄕然後遂初心也從古辭樞密之人獨於溫公稱之未曾作走匿洛社之行前例有無姑捨是如是之際其爲聽聞之該惑體例之乖損爲如何哉且聞卿之鄕行當在來朝云不拘深夜留門東城更使史官齎傳命召仍令偕入到此未知又將何辭以禦之乎卿須諒之諒之事卽令徹漏前往宣于右議政
정조 11년
以童蒙鄭盤石上言傳于曺允大曰奉保夫人仍給三年祿自是常典其間未及受書年條卽爲計給於鄭哥處分付戶曹
정조 11년
以閑良咸興孫上言傳于曺允大曰尙不奉行極爲駭然令該曹申飭
정조 11년
以幼學成丙烈上言傳于曺允大曰觀此上言極爲稀異先朝恩數之逈越卽予仰覩此人之至今生存亦云異事尊高年之外借以實職之銜實合追述之義也後日政卽爲擬望事分付兵曹
정조 11년
以幼學李輝璧上言傳于曺允大曰雖非回啓之事兵判知之
정조 11년
以幼學李齊白上言傳于曺允大曰令道伯問于本官狀聞事下諭此上言下送
정조 11년
元陵幸行親祭敎是時亞獻官行判府事金熤終獻官錦城尉朴明源贊禮行禮曹判書李命植典祀官奉常正柳匡天陵司別檢李貞運執禮直閣鄭大容執尊修撰嚴思憲大祝待敎尹行任祝史副修撰李尙度齋郞副校理洪義浩贊者引儀任藗崔慶鎭謁者兼引儀慶邦運假引儀李孝達贊引假引儀李師益許㬘祭監監察金載恒朴瑞源
정조 11년
丁未二月初六日丑時上御重熙堂工房承旨入侍時右承旨李祖承假注書李德鉉記事官尹行任金祖淳以次進伏訖上命書傳敎曰延豊縣監當日辭朝又命書傳敎曰今將出宮卿進詣晝停所肅命仍爲入侍事遣亞卿傳諭于右議政期於偕入仍傳曰亞卿戶曹參判進去命退承史以次退出
정조 11년
丁未二月初六日酉時上御重熙堂同副承旨入侍時同副承旨曺允大假注書李德鉉記事官李相璜金祖淳以次進伏訖上命書傳敎曰因言端聞之時囚中抄啓文臣放送事勢雖然不可只令放送竝罷職命退承史以次退出
정조 11년
丁未二月初六日酉時上御重熙堂右副承旨入侍時右副承旨趙衍德假注書李德鉉記事官尹行任金祖淳以次進伏訖上命書傳敎曰輦路見一民懸鶉傴僂加以病廢壅腫所見甚矜惻已令考喧都事問奏必當捧授令賑廳給糧事分付命退承史以次退出
정조 11년
丁未二月初六日初更上御重熙堂同副承旨入侍時同副承旨曺允大假注書李德鉉記事官李相璜金祖淳以次進伏訖上命書傳敎曰贊儀他司相換又命書傳敎曰今因贊儀相換事聞之吏判處義極爲乖當誠如領相言一疏自引猶過矣竝與此事而不爲乎吏曹判書尹蓍東從重推考待明朝牌招開政命退承史以次退出
정조 11년
行都承旨沈豐之坐直左承旨李亨元坐右承旨李祖承坐左副承旨洪仁浩坐右副承旨趙衍德坐直同副承旨曺允大坐注書金孝健[金孝建]病一員未差假注書李德鉉仕直事變假注書張錫胤仕
정조 11년
元陵擧動翌日奎章閣政院玉堂藥房朝廷二品以上六曹堂上口傳問安答曰知道
정조 11년
王大妃殿惠慶宮中宮殿藥房口傳問安答曰知道
정조 11년
藥房提調徐有隣副提調沈豐之啓曰祗謁仙寢聖慕克伸歷拜諸陵勞動亦多侵曉動駕向夕還宮伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 11년
趙衍德啓曰來十一日輪對日次矣敢啓傳曰爲之
정조 11년
傳于曺允大曰右承旨入侍
정조 11년
沈豐之以弘文館言啓曰本館上番校理李百亨以奉敎命官今日嘉禮都監習儀時晝仕出去之意敢啓傳曰知道
정조 11년
趙衍德啓曰行都承旨沈豐之入侍臣吏兵批兼進之意敢啓傳曰知道
정조 11년
有政吏批判書尹蓍東進參判金憙牌不進參議李時秀牌不進承旨趙衍德進以成種仁爲副修撰朴東俊爲光陵令李在協爲知經筵李𡊠爲宗簿提調贊義兪華廣興主簿南松耉相換安州牧使尹長烈水原府使鄭東浚順川府使兪漢謨以上陞號事承傳龍仁縣監李牧永順安縣監李英敎以上降號事承傳
정조 11년
傳于趙衍德曰右副承旨入侍
정조 11년
傳于洪仁浩曰都承旨入侍
정조 11년
傳于曺允大曰同副承旨馳詣受香所奉審摘奸以來
정조 11년
傳于李亨元曰隨駕內吹兼內吹考例施賞
정조 11년
傳于沈豐之曰副應敎前望單子入之待下批牌招
정조 11년
副應敎前望單子入之朴廣源落點
정조 11년
趙衍德啓曰副提學閔鍾顯牌不進推考傳旨今方捧入而館祿擧行旣有成命如是違牌事甚未安更卽牌招何如傳曰允違牌玉堂只推一體牌招
정조 11년
以命召傳授史官不得傳授仍爲留在狀啓傳于李亨元曰右相事到今誠無如何矣有國則有體統筵席擧措非不寒心而猶可謂之面前失着昨於還宮之後深夜留門更遣史官傳授命召而時憩樓院店舍云欲尋鄕竢勘旣不祗受又不還納使銜命之臣持命召而彷徨道路至有史官具由狀聞之擧所謂國體自今右相壞了大抵亞卿傳諭之遣趙瓊出於家人視之意而反以此爲不安之端事事曲從旋命收還續遣承旨史官敦迫者不知爲幾十次而免冠席槀於畎畝塗泥之中竝與迎送之禮而廢闕畢竟以前銜入侍自方以山林去就親授命召手納御座數晷相持觀瞻瞠惑論以國體非不欲早賜處分以存君臣之大義而猶慮夫追傳以後還納無路庶幾因此勉出之望至于今泯默以過今則事面轉至葛藤國體益就虧乖勉出自勉出分義自分義前後層節姑無論雖以命召一事言之昨筵投還已一節拍今行拒却又一節拍相臣受符始自申文忠于今幾百年寧有如右相之怪底處義乎予之所惜者國體也右議政趙璥罷職
정조 11년
傳于沈豐之曰此何難事屢次申飭之下尙無去來況會圈成命已至多日則商量亦必爛熟昨以右相事至夜深酬應承宣之所知而今又以館錄事至今酬應此亦國綱所係坐直承旨爲先從重推考副提學以下違牌玉堂一倂先參圈後禁推
정조 11년
以閑良金鳴玉上言傳于曺允大曰令畿營査實狀聞事下諭此上言下送
정조 11년
沈豐之以嘉禮廳言啓曰朝見內習儀吉日已爲啓下矣處所以何殿擧行乎敢稟傳曰便殿爲之
정조 11년
沈豐之以嘉禮廳言啓曰今此嘉禮時內殿朝見禮諺書儀註書入各殿宮之意敢啓傳曰知道
정조 11년
趙衍德以嘉禮廳言啓曰敎命文書寫官前參議李集斗罷職代預差承政院同副承旨曺允大陞實付標以入之意敢啓傳曰知道
정조 11년
趙衍德以嘉禮廳言啓曰本廳都廳前修撰李翼晉時無職名令該曹口傳付軍職何如傳曰允
정조 11년
兵曹口傳政事副司果單李翼晉
정조 11년
李亨元以兵曹言啓曰今番陵行時隨駕將校軍兵各差備等犒饋依定式以乾物分給之意敢啓傳曰知道
정조 11년
李亨元以兵曹言啓曰依傳敎隨駕內吹螺赤及龍虎營兼內吹等處木綿依例施賞之意敢啓傳曰知道
정조 11년
趙衍德以訓鍊都監言啓曰今番幸行時隨駕將校軍兵及武藝別監諸色軍等處犒饋依定奪以乾物磨鍊分給之意敢啓傳曰知道
정조 11년
李亨元以訓鍊都監言啓曰依傳敎本局兼內吹三十名等處各木綿二疋依例施賞之意敢啓傳曰知道
정조 11년
李亨元以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 11년
李亨元以禁衛營言啓曰依傳敎隨駕本營兼內吹三十名等處各木二疋依例施賞之意敢啓傳曰知道
정조 11년
曺允大以御營廳言啓曰本廳隨駕將校軍兵等處依定奪乾犒饋磨鍊分給之意敢啓傳曰知道
정조 11년
曺允大以御營廳言啓曰依傳敎本廳兼內吹三十名等處木綿各二疋式施賞之意敢啓傳曰知道
정조 11년
李亨元以守禦廳言啓曰今番隨駕招搖旗差備將校軍兵等犒饋依傳敎以乾物磨鍊分給之意敢啓傳曰知道
정조 11년
李亨元以摠戎廳言啓曰今番隨駕本廳招搖旗差備將校軍兵等處依下敎以乾犒饋磨鍊分給之意敢啓傳曰知道
정조 11년
刑曹啓目粘向李召史上言內辭緣置之何如判付啓檢吏一款無論屍戚與否以一吏構出兩檢案終有乖於獄體而檢官已處分矣看證含嫌委折亦無論前後所訴之相左與否在逃童奴之所謂手犯者迄不來現則設令眞有瞹眛之端渠夫何以生出乎朝家於尋常殺獄猶且看之又看未嘗放過此蓋出於救生必死之意也況且屢度煩籲之事豈不欲無疑處起疑而在逃之說明是故匿逃奴還歸自當之前無非獄未具之曰未具之獄何以究竟其矣所謂童奴太不及於嶺南成龍錫之頑奴龍錫則厥奴自首願代之後十年未決之案登時決處其矣身段無如彼之擧但欲無但脫出渠謀益拙而渠冤難伸以此以彼不可以事係爲夫又命更査此意嚴飭分付放送爲良如敎
정조 11년
又啓目粘向前金召史上言內辭緣置之何如判付啓情理除良許久滯囚殊非審克之政兺不喩渠夫豈非正法亦非詞連不過以食主人尙今未蒙決處宜有稱冤之端德咸捉得設有可問之端還囚一問亦非失刑黔正身姑放爲良如敎
정조 11년
又啓目粘向前申浩權上言內辭緣爲父鳴冤其在杜後弊礪民習之道不可每每曲恕自臣曹嚴治何如判付啓情出爲父言無明證依回啓施行爲良如敎
정조 11년
丁未二月初七日卯時上御重熙堂都承旨右副承旨入侍時行都承旨沈豐之右副承旨趙衍德假注書李德鉉記事官李相璜金祖淳閣臣徐鼎修尹行任以次進伏訖上命書傳敎曰無論此事他事凡係故事不可不遵守況文苑乎奚特伻問與書議簡通停當自是故事雖因事會之忽遽未能遵守故事大抵做錯誠做錯然則但當樂聞而受過陪班付標已極太過昨於贊儀相換命下之後又不擧行判堂雖有情勢口傳政則元無不爲之例後弊之外又關國體若以重臣疏中擅通二字爲嫌則此亦不成說銓官素稱推緘滿囊似此格例間事輒皆決遞則此後爲銓官者眞有擅恣之事人必顧藉不敢言是禦人口箝人舌其弊將至於不期擅而自擅而後已今於召牌之下又復違傲此等處不可尋常看過吏曹判書尹蓍東從重推考更爲牌招此後無敢引義又命書傳敎曰館錄有命副提學牌招未肅拜玉堂亦爲牌招察任在外人許遞今日政與未差之代以在京無故人差出待下批一體牌招命退承史以次退出
정조 11년
丁未二月初七日辰時上御重熙堂都承旨入侍時行都承旨沈豐之假注書李德鉉記事官李相璜金祖淳以次進伏訖上命書判付命退承史以次退出
정조 11년
丁未二月初七日申時上御重熙堂右副承旨入侍時右副承旨趙衍德假注書李德鉉記事官李相璜金祖淳以次進伏訖上命書判付命退承史以次退出
정조 11년
行都承旨沈豐之坐直左承旨李亨元坐右承旨李祖承坐左副承旨洪仁浩坐右副承旨趙衍德坐直同副承旨曺允大坐注書金孝建病一員未差假注書李德鉉仕直趙台榮仕事變假注書張錫胤仕
정조 11년
洪仁浩以都摠府言啓曰今日入直內三廳武兼禁軍及軍兵等當爲中日習射而三揀擇相値不得爲之之意敢啓傳曰知道
정조 11년
曺允大啓曰大司憲李𡊠執義李師濂掌令李永穆持平任希遠呈辭掌令閔彝顯在外持平韓光植未肅拜監察茶時之意敢啓傳曰知道
정조 11년
李亨元啓曰來十一日朝參日次矣敢稟傳曰停
정조 11년
曺允大啓曰禁衛營將官來言今日本營軍兵日次私習云矣敢啓傳曰知道
정조 11년
曺允大啓曰御營廳將官來言今日本廳軍兵日次私習云矣敢啓傳曰知道
정조 11년
傳于趙衍德曰都承旨入侍
정조 11년
曺允大啓曰卽者刑曹郞廳來言今此動駕時衛外擊錚人等所當卽爲捧供而連値齋日不得用刑待無故日擧行云矣敢啓傳曰除刑推待明朝捧供
정조 11년
注書金孝建病代趙台榮爲假注書
정조 11년
沈豐之啓曰假注書趙台榮時無職名令該曹依例付軍職冠帶常仕何如傳曰允
정조 11년
傳于李祖承曰都承旨入侍
정조 11년
沈豐之啓曰應敎趙濟魯校理趙雲紀屢次飭敎之下謂有情勢尙不承牌已至經宿事體所在誠極未安竝推考警責何如傳曰情勢則似然許遞禁推現告中分揀應敎前望單子入之待下批一體牌招察任
정조 11년
應敎前望單子入之鄭萬始落點
정조 11년
傳于沈豐之曰右副承旨入侍
정조 11년
曺允大啓曰新除授應敎鄭萬始方在罷散中何以爲之敢稟傳曰敍用
정조 11년
趙衍德啓曰卽者副提學閔鍾顯因應敎鄭萬始上疏謂有情勢陳疏徑出原疏纔已退却矣館錄有命飭敎連下終不擧行仍又徑出揆以事體誠極未安推考警責卽爲牌招以爲會圈之地何如傳曰此啓辭還給
정조 11년
以副提學閔鍾顯副校理李彦祜修撰朴基正禁推傳旨傳于曺允大曰旣已處分此傳旨休紙還給
정조 11년
以趙𣊟囚單子傳于趙衍德曰分揀放送
정조 11년
以慶尙監司分賑狀啓傳于沈豐之曰以此狀辭觀之蔚山以後間多浮黃云此時接濟不容少忽卿之勸飭勤慢邑宰賙救能否豈無別般按廉之擧朝家夙宵一念惟在於此卿其克體申諭之意拔例察飭無或從後犯科事回諭封啓後巡路所見亦卽一一狀聞事一體下諭
정조 11년
以東萊府使狀啓罪倭未施常刑惶恐待罪事傳于趙衍德曰罪倭之徑斃雖不若如法勘斷觀此狀辭下語太有不稱停處且府使到任屬耳其間無怪乎誠未孚於異國威不行於訓別以此兩段至請待罪反涉損體勿待罪事回諭異類接置我境防禁雖不可縱弛恩信亦不可擔却何必許久相持看作大事以拂其躁擾之性乎此後修擧惟在我國邊禁之勤怠交易等事一竝依前爲之事令廟堂行會該府
정조 11년
趙衍德以刑曹言啓曰因黃海道放未放啓本勿限年罪人谷山鄭遂龜新溪鄭遂麒等竝放送事命下矣鄭遂龜等罪犯前因大臣擧條批旨加律更定配所於絶島草記入啓尙未承批則今此放送之命宜不敢循例奉行而臣矇然不察已爲行會臣不勝惶恐遂龜等還置仍秩以待前草記批下何如傳曰情非故犯且經赦典不必如是煩請依前下敎擧行可也
정조 11년
沈豐之以嘉禮廳言啓曰敎文旣已書寫令政院稟旨安寶何如傳曰允
정조 11년
趙衍德以刑曹言啓曰因全羅道放未放啓本徒配毋論放秩未放秩依湖西判付竝放送事命下矣所當依此擧行而其中李奎景敎誘凶徒共參發通者論厥負犯實與朴宗性崔潭一而二二而一此而全釋則隄防之漸壞無孽之生心誠非細憂成命之下無以奉行依朴宗性崔潭例一體移錄於無限年秩何如傳曰允
정조 11년
趙衍德以賑恤廳言啓曰輦路見一民懸鶉傴僂加以病廢壅瘇所見甚矜惻已令考喧都事問奏必當捧授令賑廳給糧事命下矣長位里流丐金仁宅處糧米五斗賜給之意敢啓傳曰知道
정조 11년
曺允大以兵曹言啓曰曹司五衛將孟至大身病猝重勢難供職呈狀乞遞實病旣如是則宿衛輪番之任不可久曠今姑改差何如傳曰允
정조 11년
趙衍德以兵曹言啓曰景福宮衛將崔亨郁身病猝重勢難供職呈狀乞遞輪番之任不可久曠改差何如傳曰允